کوئٹہ : کچلاک اٹی دہشت گرد آتون مقابلہ ٹی پولیس نا 4 ورنا شہید وخت اس کہ اسہ دہشت گرد اس خلنگا، سرکاری حوالی نا رداٹ سے شنبے نادے آ کوئٹہ نا نواحی علاقہ کچلاک اٹی اے ٹی ایف اسہ اُراسے ٹی دہشت گرد آتا حوال نا ساڑی گری آ چھاپہ خلک تو اُراٹی ساڑی دہشت گرد آک سم کاری کریر ہراٹی اے ٹی ایف نا 4 ورنا، علی اکبر، فیض محمد، محمد جاوید و چنگیز خان شہید مسر وخت اس کہ پولیس نا ورندی کارروائی ٹی اسہ دہشت گرد اس خلنگا۔ واقعہ غان پد پولیس نا بھلو نفری اس ہمووخت اٹ بٹنگ انگا ہرا مچ آ علاقہ ءِ گھیڑ اٹی ہلسا سرچ آپریشن نا بناء کرے۔ پولیس شہید مروک آ پولیس کارندہ غاتا لاش آتے کوئٹہ غا گدریفے۔ وزیراعلیٰ بلوچستان میر عبدالقدوس بزنجو کچلاک اٹی دہشت گرد آتا برخلاف آپریشن اٹی چار پولیس کارندہ غاتا شہیدی آ ڈکھیائی وا ست ہسونی نا درشانی ءِ کرینے۔ تینا بیان اٹی اوپارے کہ دہشت گرد آتون مقابلہ ٹی شہید مروک آ کارندہ غاک جیرت ونرزوری نا مثال اس قائم کرینو۔ دہشت گردی نا برخلاف جنگ اٹی جون تے ندر کروک آک قوم انا ہیروک ءُ۔ وزیراعلیٰ پارے کہ دہشت گردی نا پورو چٹفنگ قوم و حکومت نا اسیجائی عزم ءِ۔ سیکورٹی فورس آک عزم و استقلال اٹ دہشت گردی نا عفریت نا مقابلہ ءِ کننگ اٹی ءُ۔ وزیراعلیٰ شہید آتا خاہوت آتون ہڑزخواہی و ہمدردی و یکجہتی نا درشانی ءِ کرے۔ صوبائی وزیر داخلہ بلوچستان میر ضیاء اللہ لانگو کوئٹہ نا علاقہ کچلاک آپریشن اٹی دہشت گرد آتا سم کاری آن چار پولیس کارندہ غاتا شہیدی آ است ہسونی نا درشانی ءِ کرے۔ تینا بیان اٹی صوبائی وزیر واقعہ نا مذمت ءِ کرسا شہید آتا درجہ غاتا بڑزی و پدسلوک آتیکن صبر وجمیل نا دعا کرے۔ وزیر داخلہ مستی پارے کہ صوبہ ٹی امن وایمنی کن پولیس بے مٹ قربانی تسنے۔ حکومت و صوبہ نا الس پولیس فورس نا دا قربای تے سلام پیش کیرہ۔ وزیرداخلہ پارے کہ دہشت گردی ءِ چٹفنگ صوبائی حکومت نا اولیت آتیٹی ء،، دہشت گرد آک ہرا داوڑنا کارروائی کننگ ءُ، زوت چٹرہ۔ صوبائی وزیر داخلہ کمامدارآتے داخلی و خارجی کسر تیا سنیپ چیکنگ نا پارت کرے۔ اوپارے کہ دشمن داوڑنا جلہو کرسا قوم انا حوصلہ ءِ شیف شاغنگ کپک۔
(اے پی پی)
